
Sammendrag

IT-seksjonen ved avdeling for lærerutdanning, Høgskolen i Oslo, har tegnet tre alternative framtidsbilder for lærerutdanning i år 2005. "Det er lærer jeg vil bli" ser lærerutdanninga først og fremst som profesjonsutdanning, der helhetlig utdanning og sosialisering til læreryrket står sentralt. "Lærerutdanninga er et springbrett til næringslivet" tar utgangspunkt i faglig integritet, internasjonalisering og fjernundervisning. I tillegg står ideen om livslang læring sentralt. "På lærerutdanninga blir jeg tatt på alvor" bygger på erfaringene studentene har som elever i forhold til utdanning til en flerkulturell skole. 

Framtidsbildene er diskutert i forhold til endringer i lærer- og studentroller. I "Det er lærer jeg vil bli" er studentene søkende, samarbeidende og tilstedeværende. Lærerne er veiledere og støttespillere mer enn forelesere. "Lærerutdanninga er et springbrett til næringslivet" er fagorientert. Studentene er individuelle nettstudenter. Lærerne er fagspesialister. Kommunikasjonen foregår via internett. I "På lærerutdanninga blir jeg tatt på alvor" står den enkelte studenten i sentrum med sine egne erfaringer. Studentene blir lærere og lærerne studenter.

Nøkkelord: Scenariobygging, læring, studentrolle, lærerrolle

Til Erling Andersen, for evnen til å kombinere faglig dyktighet med pedagogisk arbeid og formidling. Og for evnen til å inspirere kolleger og fagfeller.

IT-seksjonen ved avdeling for lærerutdanning, Høgskolen i Oslo, gjennomførte våren 2000 et prosjekt som munnet ut i beskrivelsen av tre framtidsbilder for lærerutdanning i år 2005 (Øgrim mfl. 2000). De tre framtidsbildene kalte vi: ”Det er lærer jeg vil bli”, ”Lærerutdanninga er et springbrett til næringslivet” og ”På lærerutdanninga blir jeg tatt på alvor”.

Denne artikkelen er utdrag og lettere omskrivning av framtidsbildene med vekt på debatten om endringer i lærer- og studentrollen. Hvert av framtidsbildene er presentert ut fra samme mal: først en skisse av framtidsbildet malt med brei pensel, så litt nyanser og farger, for å munne ut i diskusjonen om hva slags student- og lærerrolle framtidsbildet legger opp til. Litteratur om scenariobygging finnes for eksempel i Hellmann (1998), Idon Associates (2000) og  Wilkinson (2000), og noen scenarier finnes i Kløvstad mfl.  (1999) og Laukholm mfl. (2000). Våre bilder handler om lærerutdanning, men jeg tror debattene er aktuelle også for andre profesjoner.

Vi kan tenke oss ulike bilder av lærerutdanning i året 2005. Scenariene presentert i dette prosjektet representerer en bestemt kategorisering. Andre slike kategorier finnes for eksempel i arbeidene til Staffan Selander (1993). Utdanninga vil helt sikkert ikke være lik noen av dem. Men den vil kanskje likne litt på alle. Framtidsbildene er verken drømmebilder eller redselsbilder. Et av poengene med å tegne dem er at vi kan velge. Vi kan diskutere og forandre og søke å jobbe fram en utdanning som likner mest mulig på den vi ønsker oss, ved å velge strukturen fra det ene bildet, ta noen nyanser fra et annet, og kanskje legge til helt nye elementer og farger som ikke finnes i noen av bildene. Da må vi forstå helheten, ideene og noen av nyansene. Student- og lærerrollen er noen av de viktige nyansene som jeg forsøker å belyse gjennom denne artikkelen. 

I "Det er lærer jeg vil bli" er endringskompetanse vektlagt, i "Lærerutdanning er et springbrett til næringslivet" ligger fokus på studentenes valgmulighet og faglige ønsker, og i "På lærerutdanninga blir jeg tatt på alvor" er det aktiv utnyttelse av studentenes bakgrunn og erfaring som er byggesteinene i konstruksjonen av lærerutdanninga. 

Artikkelen konkluderes ikke. Hensikten er ikke å gi noen løsning, men å stimulere til diskusjon om hva slags student- og lærerrolle vi ønsker oss i framtida.

Tenk deg altså at du er i året 2005, og se hva du synes om disse tre framtidsbildene:

Det er lærer jeg vil bli

Samfunnet forandrer seg – fort. Skolen forandrer seg også – nesten like fort? Hva med lærerutdanninga?

Endringskompetanse, evnen til læring og menneskekunnskap er kanskje de viktigste egenskapene en nybakt lærer skal ha med seg ut i skolen. Derfor må lærerutdanninga legge vekt på pedagogikk, mellommenneskelig kommunikasjon, samarbeid og konflikthåndtering. Tanken er at studentene skal sosialiseres inn i læreryrket, mer enn at de skal bli eksperter i de enkelte skolefagene. Gjennom studiet skal studentene bli fortrolige med arbeidsformer i skolen, typisk tema- og prosjektarbeid. ”Ferdig” faktakunnskap har ikke så stor vekt lenger, det er viktigere at studentene er nysgjerrige, utforskende og skapende, og lærer å finne fram til, vurdere, bearbeide og presentere læremidler og lærestoff. Fagkunnskap er ikke forsvunnet fra lærerutdanninga, men det er ikke nødvendigvis slik at alle studenter lærer nøyaktig det samme om akkurat de samme fagene.

Framtidsbildet er inspirert av egne erfaringer, dokumentert blant annet i Johannesen og Øgrim 1999 og Øgrim 1999.
I praksis betyr dette 

at fag- og timeplan-organisering av studiene nesten er borte. Isteden er det fastsatte tidsbolker til ulike fag, til prosjekter og tverrfaglig temaarbeid og til praksis. Studentene jobber i større grad med et tema over en periode enn de jobber med enkeltfag. Lærernes oppgave er mer å veilede enn å forelese. Forelesninger gis nesten bare på oppfordring, og blir i de fleste tilfeller lagret elektronisk for gjenbruk og bearbeiding. 

Det er lagt opp til progresjon i studentenes ansvar for egen læring. Første året bestemmer studentene fordypning og planlegger læringsprogresjonen innen deltemaene. Andre året planlegger de året som helhet, men fremdeles er lærerne aktive i å veilede planleggingsprosessen. De siste åra er læringa nesten fullstendig studentstyrt. 

Minst 1/3 av studiene hvert år skal gjennomføres som prosjekt, og minst to måneder hvert år skal være praksis. De første par åra er praksis vanligvis under veiledning av en øvingslærer. Etter hvert er praksisen stadig mer selvstendig, og studentene deltar i større og større grad i diskusjoner i lærerkollegiet på øvingsskolen. 

Multimedia

Tilgjengelige datamaskiner for alle lærere og studenter er en forutsetning. Alle lærerne og studentene ved skolen har sin personlige maskin som byttes ut hvert tredje år. Både studenter og lærere har en avtale med skolen som gjør at de kjøper maskinene relativt billig. Maskinene er små, mobile enheter som kan knyttes til skolens lokalnett overalt på campus. Maskinene inneholder kommunikasjonsutstyr for bilde-, lyd- og tekstbasert kommunikasjon. 

I tillegg har høgskolen moderne multimediautstyr, for eksempel til lagring og redigering av forelesninger, til bruk i skriftforming, og til tredimensjonalt output, for å nevne noe.

Drømmestudenten – lærerstudenten 

I dette framtidsbildet er lærerutdanninga lagt til rette for den dedikerte student, hun som absolutt vil bli lærer. Drømmestudenten er vitebegjærlig og leiter seg fram til kunnskap i samarbeid med andre. Hun er samarbeidende, positiv og arbeidssom. Utdanninga passer dårlig for individualisten, eller den som helst vil ledes gjennom studiene. 

Elsie er et eksempel på drømmestudenten. Hun er i midten av 20-åra. En åpen og blid jente, skilt, med ett barn som går i høgskolens barnehage. Levende interessert i det meste. Samvittighetsfull som jenter flest. En pådriver i prosjektarbeid: søkende, alltid på jakt etter ny kunnskap, nye sammenhenger og spennende måter å presentere stoffet på, utforskende med hensyn til teknologien. Slett ikke ukritisk, men alltid konstruktiv i forhold til skolen, studiet og lærerne. 

Nina er en kvinne i sin beste alder. Hun synes det er for mye kaos og for mange valg og ønsker seg tilbake til mer struktur og orden. Prosjektarbeid er i seg selv frustrerende, synes hun, og forsøker som regel å holde orden på de andre deltakerne gjennom prosjektplaner, ansvarskart og velstrukturerte referater.  

Mahmud er problemstudenten som ikke dukker opp og tar sin del av de felles oppgavene. Hvis han skal komme seg gjennom studiet, er han avhengig av støtte fra medstudentene. Lite lærerkontroll med deltakelse i prosjektarbeidet gjør at det er mulig å surfe gjennom utdanninga på velvilje fra medstudenter. Høgskolen prøver å formidle at studentene ikke bare har ansvar for egen læring, men også for medstudenters. Samarbeidet i prosjektgruppene og praksisgruppene skal omfatte alle. Utdanninga er derfor, i alle fall i prinsippet, også lagt til rette for Mahmud. 

Studiet passer nok likevel best for de vellykka, skoleflinke studentene. De har mest selvtillit og greier seg også best i forhold til prosjektarbeid og temaorganisert læring. Studenter fra mindre boklige hjem har lettere for å falle ut av de fleksible studiene. Denne tendensen er sterkere hos jenter enn hos gutter. Mange jenter ønsker seg mer strukturerte studieopplegg som de kan følge samvittighetsfullt. 

Studentene kommer til lærerutdanninga som elever, de utvikler seg som studenter i løpet av studietida, og går ut som ferdige lærere.

Drømmelærer’n – lærerutdanner’n 

Lærernes timeplaner er totalt forandra. Fagpersonalet er lærerutdannere med spesialkompetanse i IKT, norsk, samfunnsfag, fysikk og liknende. Ved årtusenskiftet var de først og fremst faglærere som drev med lærerutdanning, nå er de altså lærerutdannere med spesialkompetanse. Det har vært en lang prosess å få dette til, og den er ennå ikke fullstendig gjennomført. Prosessen har heller ikke vært smertefri. Det har vært brukt mye tid (og en del penger) på diskusjoner og opplæring av kollegiet. 

Et eksempel kan være mitt eget område: IKT. Vi blir kalt inn som tekniske sparringspartnere og veiledere for studentene, vi holder forelesninger om emner innen teknologi og forelesningsrekker eller kurs om bestemte programmer eller teknikker. Vi veileder kolleger både på lærerutdanninga og andre utdanninger på høgskolen om implementering av teknologien innen deres fagområder. Og alt dette gjør vi med studentenes helhetlige kompetanse, lærerutdanningas og høgskolens tilbud og mål for øye.  

Lærerutdanninga er et springbrett til næringslivet

Verden er blitt mindre! Norge er blitt større! Kunnskap er blitt en internasjonal vare. 

For å møte disse utfordringene har lærerutdanninga valgt å konkurrere på faglig styrke. Vi har dyrka fram gode fagmiljøer, spesialisert på storbyens problemer og muligheter. Kurs med en slik vinkling tilbys i de fleste fag. Studenter setter sammen utdannelsen av ulike elementer eller moduler som tilbys over internett fra egen eller andre høgskoler og universitet. Fag som tilbys ved lærerutdanninga kan gjennomføres av studenter fra hele verden, og ikke bare av lærerstudenter. Knutepunktene i Norgesnettet har fått større betydning. Det fagspesifikke er viktigere enn helheten i profesjonsutdanninga. Høgskolens lærere er fageksperter, og tilbyr sine undervisningstjenester ikke bare til lærerstudenter, men også til studenter på andre utdanninger. 

Dette framtidsbildet er kanskje det mest sannsynlig; modularisering av kurs og leveranse over internett er populært. En forutsetning som går ut over den ”naturlige tendensen” er IT-systemer som holder orden på at studentene setter sammen studieplanen i tråd med kravene i rammeplanen, og som sørger for akkreditering av studentene ved egen høgskole, og IT-systemer for skikkethetsvurderinger og kommunikasjon. Dermed blir de enkelte kursene eller modulene ikke til en tilfeldig haug med byggeklosser, men kan settes sammen til et byggverk som kalles lærerutdanning. Framtidsbildet bygger i stor grad på erfaringene fra Valgfagsnettverket i IT for lærere (Rekkedal og Johannesen 2000).

Konkretisering og teknologi

Studentene blir tatt opp og akkreditert ved for eksempel Høgskolen i Oslo, men kan studere nettbaserte kurs fra hele verden. Slagordet er ”Tilhørighet i Oslo, student i Verden!”. Studiene er uavhengig av tid og sted. Mange velger å studere på deltid, og trekke lærerstudiene ut i tid.

For å holde orden på tilbudene har høgskolen laget en database med tilhørende søke-, planleggings- og oppmeldingsverktøy (POLS – Planlegging og Oppmelding til Læring og Studier). Hver student komponerer sin egen plan for hva hun skal lære i løpet av sine år på lærerutdanninga. Denne planen lages ved hjelp av POLS. Studenten kan starte planlegging for eksempel ved å velge en faglig profil, en studiemetode, et tidsforløp eller en bestemt institusjon. POLS vil foreslå aktuelle kurs og kurssammensetninger. Studenten kan velge å få hjelp av systemet eller å komponere studiet mer manuelt med enkeltstående kurs. Dersom POLS finner uklarheter i forhold til den generelle læreplanen, blir studentens studieplan sendt tilbake og kan eventuelt være grunnlag for forhandlinger med skolens pedagoger. Pedagogene er ansvarlige for helheten i den enkelte studieplanen.  

Forholdet mellom de ulike høgskolene er preget av både samarbeid og konkurranse. Høgskolene konkurrerer om studentene. Det er likevel etter hvert oppstått en form for fredelig sameksistens og til og med samarbeid. Økonomiske og organisatoriske avtaler mellom høgskolene sikrer både en rimelig flyt av ressurser i forhold til innsats og at studentene får sitt endelige vitnemål ved den skolen de er tatt opp, uavhengig av hvor de har gjennomført de enkelte kurs.  

”Sære” fag kan opprettholdes på tross av lavt studentgrunnlag lokalt. En forutsetning er at studenter og lærere har mobile datamaskiner med avansert tekst-, bilde- og lydbasert kommunikasjonsutstyr, og internettilgang. 

Det sosiale miljøet er også forsøkt bygd opp elektronisk. Gjennom kommunikasjonssystemet STEV lager alle studentene en generell presentasjon av seg sjøl. I alle kurs som Høgskolen i Oslo arrangerer, må studentene lage en tilleggspresentasjon av seg sjøl i tilknytning til kurset, der de begrunner hvorfor de har valgt akkurat dette kurset og hvilke forventninger og mål de har. Dette følges opp ved at STEV med ujevne mellomrom ber studentene på hvert kurs om å bidra med noe personlig: for eksempel å synge den sangen de liker best, lese et dikt eller fortelle hva de har spist til frokost i dag. Alle studenter blir av STEV plassert i en sosial basisgruppe på tre som har spesielt ansvar for å følge opp hverandre, sende e-post, diskutere osv. I løpet av studieåret arrangerer høgskolen fire ganger nettbaserte spill og konkurranser for å bidra til å bygge et elektronisk sosialt miljø der studentene føler sosial tilhørighet. Disse tiltakene er gjort mulige gjennom datasystemene og er nødvendige for at studentene skal føle sosial tilhørighet og samhold i et nettsamfunn. 

Fleksibiliteten gjør at mange velger å strekke lærerutdanninga ut i tid. Det er blitt mer vanlig med en form for læretid ved en skole, der studentene er ansatt med kortere arbeidstid mens de forplikter seg til å studere ved siden av. Arbeidsstedet blir studiested. Fordi studentene har en arbeidsplass, taper de ikke sosialt som en tradisjonell fjernstudent. Vanligvis er læretida knytta til bindingstid tilsvarende det dobbelte av læretida. Dette gjør praksissjokket mindre ved at studentene i større grad veit hva de går til når de er ferdige. Skillet mellom grunn-, videre- og etterutdanning blir til en viss grad visket ut ved at studentene utdanner seg mens de er i arbeid. Fleksibiliteten gir også større muligheter til livslang læring. Det er enkelt for ferdige lærere å komme tilbake og ta et kurs eller en modul som etterutdanning, gjerne sammen med grunnutdanningsstudenter.  

Den postmoderne drømmestudenten 

I dette framtidsbildet er studiet tilrettelagt for individualisten, ungdommen som har livet fullt av fjellklatring og konserter, som velger å bo et halvt år i London og åtte måneder i Brisbane, og samtidig tar en utdanning, nesten på si. Studiet er lagt til rette for det moderne eller kanskje det postmoderne mennesket, som vil designe sitt eget studium og sitt eget liv, og som slett ikke vil gå i takt med andre.

Uavhengigheten av tid og sted kan også være en fordel for den samvittighetsfulle og dobbeltarbeidende studenten med forpliktelser i hjemmet – kontantstøttestudenten?

Anders er for tida mest opptatt av å gå på byen etter at han ble dumpa av kjæresten forrige måned. Lærerutdanninga er den tredje utdanninga han prøver seg på. Han tror ikke han skal bli lærer, men har valgt en god allmennutdanning som kan brukes også i andre yrker. Han tror han skal satse på noe innen salg, markedsføring eller personaladministrasjon. Men han er ikke sikker. Anders har komponert en studieplan som i størst mulig grad kan gi kompetanse for andre yrkesvalg. Mest mulig teknologi, økonomi, informasjon og språk, minst mulig skoleretta pedagogikk. Han er skippertaksstudenten, svært fornøyd med individuell og skreddersydd utdanning. Noen ganger stryker han til eksamen, men som regel går det noenlunde med beinhard eksamenslesing.

Farzana har valgt de fleste kursene sine som nettundervisning. Da kan hun jobbe hjemmefra, og det er lettere å kombinere med de huslige pliktene. Matematikk tar hun ved et universitet i Dehli. Kursmaterialet er på engelsk, og hun kan kommunisere med læreren på sitt eget språk, hindi. 

Studentene er virkelig ansvarlig for egen læring. De må finne informasjon, kunnskap og veiledning der den er å finne. Pensum i gammel forstand er nesten ute. Isteden er det definert en del mål: kunnskaps-, ferdighets- og holdningsmål som studentene skal oppnå. Hvordan de oppnår disse målene er opp til studentene sjøl. Men fremdeles er det opp til høgskolen å legge til rette for at de kan lære godt, trygt og effektivt. Søkekompetanse og kildekritikk er viktig kompetanse for studenter og lærere, og dessuten noe av den viktigste kompetansen de skal bringe videre til elevene i skolen. 

Noen oppfatter mangfoldet som kaos. De finner det vanskelig å manøvrere i mylderet av tilbud, og velger å gjennomføre "planke-opplegget" fra egen høgskole. Omfattende fjernundervisning krever stor grad av selvdisiplin. Høgskolen har forsøkt å møte dette problemet gjennom intensivkurs i studieteknikk, større tilgjengelighet av studieveiledere, flere møterom med tilgjengelig multimedia kommunikasjonsutstyr og oppfordring til organisering av kollokviegrupper blant studentene. Nettbaserte studier krever selvdisiplin. Frafallet blant studentene har økt i takt med stadig større innslag av nettbasert undervisning.

Studentene kommer inn til hvert kurs eller hver modul som student, og går ut som student. Det er den faglige utviklinga som er viktig, ikke den personlige.

Drømmelærer’n – fageksperten 

Lærernes faglige styrke og særpreg er viktigere enn før. Med stadig mindre penger til offentlig utdanning ble det nødvendig å finne kreative måter å tjene penger på. Oppstykking av kurs i salgbare moduler for etter- og videreutdanning og forsøk på å komme inn på andre markeder enn skoleverket ble løsningen. Resultatet har vært positivt, ikke bare økonomisk, men også faglig. I praksis betyr det at høgskolen gjerne tar imot andre enn lærerstudenter. På IT-seksjonen tilbyr vi for eksempel databasefag og brukergrensesnitt. Ikke fordi det er spesielt nyttig for lærere, men fordi vi er gode på begynneropplæring og kan tjene penger på det. Lærerne plikter å holde seg faglig oppdatert gjennom forskning, og storparten av forskningen er finansiert gjennom eksterne midler fra programmer og oppdrag.

Alle fagseksjonene har vært nødt til å gå kritisk gjennom sin egen kursportefølje. Alle kurs er veid etter to hovedkriterier: om kurset har en unik vinkling som gjør at det er konkurransedyktig, eller om kurset er så spesielt at det bør opprettholdes av politiske grunner. Alle kurs som har kommet gjennom det første nåløyet blir deretter gjennomgått etter høgskolens rutiner for kvalitetssikring.

For lærerne har det nye systemet ført til flere store forandringer: 

· For det første må alle tenke økonomi og konkurranse. Aksept for at markedet skal styre hvilke kurs høgskolen tilbyr, har vært en ikke så liten kamel å svelge. 

· For det andre betyr kvalitetssikringsrutinene at undervisningsoppleggene er laget etter samme mal, og ikke minst at kolleger har innsikt i undervisningsopplegg og skal vurdere dem kritisk. Det har heller ikke vært lett. 

· For det tredje gjennomføres svært mange kurs på engelsk. Språklig oppgradering har vært nødvendig for de fleste. 

· For det fjerde er nesten alle kurs nettbasert. Alle lærerne har måttet lære seg grunnleggende nettbruk og nettpublisering. Og det har heller ikke vært liketil på en utdanning der menneskelige verdier tradisjonelt står sterkere enn de tekniske.

Den største forskjellen er likevel at den direkte kontakten med studentene har blitt mye mindre. Mesteparten av kommunikasjonen med studentene foregår elektronisk, selv om mange av studentene har tilhørighet i Oslo. Det faglige har blitt viktigere, den daglige ansikt-til-ansikt-kontakten med studentene har blitt mindre. Likevel bruker læreren mer tid til kommunikasjon med hver enkelt student enn hun gjorde da det typiske var campus-undervisning i klasserom og auditorier.

På lærerutdanninga blir jeg tatt på alvor

Norge er et flerkulturelt land. Oslo er en flerkulturell by. Hva med skolen – og lærerutdanninga?

Denne virkeligheten er utgangspunkt for det siste framtidsbildet. Utdanninga bygger på dem som har kunnskap om virkeligheten i den flerkulturelle skolen – studentenes erfaring som elever blir tillagt stor vekt. Høgskolen har gått ut med en storslått kampanje for å rekruttere studenter med et annet morsmål enn norsk. Studenter fra de store språkgruppene har fått tilbud om tospråklige klasser med egen studieplan og enkelte særrettigheter i forhold til de énspråklige studentene. Hele utdanninga har gått sammen om å endre innhold og studieplan i tråd med erfaringer og behov i den flerkulturelle skolen.

Prosjektet har vært en suksess fra første dag, og er et flaggskip for både lærerutdanninga, høgskolen og departementet. 

Dette framtidsbildet bygger blant annet på egne erfaringer fra egne kvinneklasser i IT, anvendt på det flerkulturelle (Hilde mfl. 1998, IT-seksjonen 1999, Fougner 1999) og Joronn Phil (2000) sitt  arbeid om etnisitet.

Eksempel: urduklassen

Også i dette framtidsbildet kan studentene velge nettbaserte kurs fra andre høgskoler og universitet. For eksempel er det svært aktuelt for studenter med norsk som andrespråk å ta noen kurs på sitt eget morsmål.

Kontaktskoler i utlandet sørger for at morsmåls- og kultur- og samfunnsundervisning er oppdatert og aktuell. I urduklassen følger for eksempel en lærer fra universitetet i Islamabad opp språkundervisninga via elektroniske kommunikasjonskanaler. Dermed kan studentene holde seg oppdatert i pakistansk språk og kultur. Studentene har elektronisk kontakt med pakistanske studenter på urdu og oppretter kontakter med skoler slik at deres framtidige elever kan drive elektronisk kommunikasjon på morsmålet.  

Norsk blir undervist som andrespråk. Andre fag blir, så langt det lar seg gjøre, delvis undervist på urdu. Kontakten med Islamabad har også ført til at høgskolen har kunnet skaffe en del programvare på urdu. I tillegg er studentene engasjert i oversettelse av en del norske pedagogiske programmer til urdu.  

Studenter med utenlandsk bakgrunn har lavere studieavgift enn de "etnisk norske", og all videreutdanning er gratis for slike studenter. 

Dette framtidsbildet er på ingen måte teknologidrevet. Men det er avhengig av teknologi for å fungere. Teknologien er den samme som for de to andre scenariene, men ideen er en annen. 
Studenten som lærer …

Farzana går siste studieår på lærerutdanninga. Første året var veldig strevsomt. Mora var ikke helt i form, og familien mente at Farzana burde avlaste henne mer enn det hun hadde gjort da hun gikk på videregående. Men mora støtta henne. Hun ville at eldstedattera skulle få en utdanning hun kunne ha nytte av i Norge. Lærerutdanning krever mer enn videregående, og Farzana var nær ved å slutte etter første året. Studievenninna Hilde brukte det hun hadde av overtalelseskunster for å få henne til å fortsette. Argumenterte både personlig med kvinnesak og samfunnsmessig med Farzanas mulighet til å gjøre skolehverdagen bedre for tospråklige barn. Høgskolens lærere var også inne i bildet, men Hilde var viktigere. Kulturen på utdanninga gjør det naturlig for studenter å ”bry seg”, ta ansvar for andres progresjon og læringssituasjon. Å være lærer handler også om å bry seg. Hilde bruker det hun kan, og er i denne situasjonen kanskje mer lærer enn student. Farzana fortsatte. Sleit seg gjennom de første åra. 

Farzana leste hjemme så ofte hun kunne, for å avlaste mora med småsøsknene. Det var mulig fordi mye studiemateriell fantes på internett, og Hilde var en god samarbeidspartner på de aller fleste oppgavene. Men det var ikke bare enkelt. Småsøsknene krevde sitt, og når hun allikevel var hjemme, ble det ofte til at hun gjorde mer husarbeid enn hun strengt tatt hadde tid til. Og når mora ville prate, var det ikke så lett å avvise henne heller. 

Endringene gjorde det enklere for Farzana. Hun brukte mer tid hjemme, og strakk studiene ut i tid. Hun har det ikke så travelt lenger. Har tid til både hjemmet og studiene, uten at dagene har for få timer. Hilde er ikke så glad for dette tiltaket. Hun kaller det "husmorlinja". Ordningen legger til rette for og forsterker den tradisjonelle kjønnsmessige arbeidsdelinga, der jentene studerer "hemmelig", uten at det merkes hjemme. Hun har krangla en del med Farzana om dette, og lurer på om hun har tenkt å jobbe "hemmelig" også. Farzana smiler og trekker på skuldrene. Hun forstår argumentene, men er ikke enig. Så lenge ordningen fører til at flere utenlandske jenter får utdanning, må den være av det gode, hevder hun. 

I starten var det en viss motstand mot prosjektet. Noen var misfornøyd med det de oppfatta som privilegier for utenlandske studenter. Etter hvert mener de fleste at utdanninga som helhet har blitt bedre av at studentenes erfaringer som elever blir tatt på alvor. Det er ikke bare de skoleflinke som blir tatt hensyn til. De andres erfaringer er vel så viktig i forhold til å reflektere over lærergjerningen. Utdanninga i dette framtidsbildet er kanskje den som i størst grad tar hensyn til ”skoletaperne”. 

I dette framtidsbildet får vi studenter inn på lærerutdanninga, og ut i den andre enden kommer selvbevisste og selvsikre studenter.

… lærer’n som student?

I dette framtidsbildet står studentene og deres erfaringer i sentrum. Lærernes oppgave er i stor grad veiledning og tilrettelegging for læring. Lærerne må evne å lytte til studentene, og ta deres erfaringer på alvor. Studenter blir brukt som hjelpelærere, og minoritetsstudentene er prioritert fordi de sitter inne med mest relevant erfaring. Skillet mellom lærer og student er nesten borte.

Den største forandringen for lærerne har vært å konsentrere oppmerksomheten om studentene, i større grad enn bare fagene. I de andre scenariene har læreren faglig autoritet enten som lærerutdanner eller som fagekspert. Her er det umulig å være lærer uten i samarbeid med studentene. Kunnskapen er delt. Rollene er delt. 

Erkjennelsen av at studentene har førstehånds erfaring fra virkeligheten i Oslo-skolen er enkel intellektuelt, men mye vanskeligere følelsesmessig. For lærerne har det betydd å måtte gi slipp på en god del kontroll, og finne seg i å lære av sine egne studenter.

Til slutt

”Det er lærer jeg vil bli” er helhetsorientert, endringsorientert og skoleorientert. Elev inn, via student til lærer. Læreren er lærerutdanner.

”Lærerutdanning er et springbrett til næringslivet” er fagsentrert, individorientert og kommersialisert. Student inn, student ut. Læreren er fagekspert.

”På lærerutdanninga blir jeg tatt på alvor” er studentsentrert og samfunnsorientert. Student inn, selvbevisst student ut. Læreren er fratatt kunnskapsmonopolet.

Hvilket bilde er det vakreste? Hvilket er det mest fornuftige? Og hvilket er det mest sannsynlige?

